Diari Oficial de la Generalitat Valenciana


Sumari del DOGV 9791, del 19-02-2024 (2024/1329)

RESOLUCIÓ de 9 de febrer de 2024, de la Direcció General de l'Agència Tributària Valenciana, per la qual s'aproven les directrius del Pla de control tributari de la Generalitat de 2024.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   9791

Data del DOGV
:   19-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1329


Data del document
:   09-02-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública
    * legislació
    * impost
    * hisenda regional

RESOLUCIÓ de 9 de febrer de 2024, de la Direcció General de l'Agència Tributària Valenciana, per la qual s'aproven les directrius del Pla de control tributari de la Generalitat de 2024. [2024/1329]  
Des de l'inici de la seua activitat, la missió de l'Agència Tributària Valenciana (d'ara en avant, ATV) és ajudar a fer efectiu el deure de contribuir al sosteniment de les despeses públiques d'acord amb els principis consagrats en l'article 31 de la Constitució Espanyola, lluitant contra el frau fiscal i vetlant especialment per l'efectiva aplicació dels recursos al seu càrrec.  
Per a això, en el Pla plurianual de gestió de l'ATV per al període 2020-2023, aprovat mitjançant Resolució de 17 de gener de 2020, del conseller d'Hisenda i Model Econòmic [DOGV núm. 8726 de 27.01.2020], i posteriorment prorrogat per un exercici anual per Resolució de 9 de febrer de 2024, de la consellera d'Hisenda, Economia i Administració Pública, s'establix entre els objectius estratègics la millora de les condicions i resultats de la lluita contra el frau fiscal, organitzant-se des d'una triple perspectiva: prevenció, control i cooperació.  
  
En esta línia, l'ATV pretén continuar reforçant totes les actuacions dirigides a facilitar el compliment de les obligacions tributàries mitjançant una major informació i assistència, en una fase de prevenció, així com les actuacions de comprovació i inspecció, en una fase posterior de control. I això, mitjançant una col·laboració eficaç amb la resta d'administracions tributàries.  
Tenint en compte l'anterior, resulta necessari definir els criteris generals i les àrees de risc fiscal que es consideren prioritàries en cada exercici. A este efecte, la necessitat d'elaborar un pla de control tributari deriva del que s'establix en l'article 116 de la Llei 58/2003, de 17 de desembre, general tributària (Llei general tributària, d'ara en avant), i en l'article 170 del Reglament general de les actuacions i els procediments de gestió i inspecció tributària i de desenvolupament de les normes comunes dels procediments d'aplicació dels tributs, aprovat per Reial decret 1065/2007, de 27 de juliol (d'ara en avant, Reglament general d'aplicació dels tributs), així com en l'apartat nové de l'Ordre de 7 de setembre de 2000, de la Conselleria d'Economia, Hisenda i Ocupació, per la qual es desenvolupa el Reglament general de la inspecció dels tributs en l'àmbit de la inspecció tributària de la Conselleria d'Economia, Hisenda i Ocupació de la Generalitat Valenciana, actualment emmarcada en l'àmbit competencial de l'ATV.  
  
En la configuració d'este Pla de control tributari, s'han tingut en compte les circumstàncies següents:  
a) El compromís d'apostar per una administració enfocada a l'ús de noves eines i sistemes preventius dirigits a estimular el compliment voluntari de les obligacions tributàries, que done lloc a un eixamplament de les bases imposables declarades.  
b) La necessitat de prestar un servici d'informació i assistència als contribuents integral i de qualitat, que aconseguisca reduir les càrregues administratives a les quals han de fer front i afavorisca el compliment voluntari de les obligacions, com a element essencial de l'objectiu de lluita contra el frau fiscal.  
c) El decidit impuls en el disseny i millora contínua de l'organització de l'ATV, mitjançant la creació d'equips de treball amb un major grau d'especialització que permetran un augment de l'eficiència de les actuacions tributàries per l'aprofitament de les economies d'escala que es generen en l'anàlisi dels potencials riscos fiscals i nínxols de defraudació i l'orientació cap a la direcció per objectius.  
  
d) La importància de les actuacions de comprovació i investigació dirigides, no sols a controlar la correcta aplicació de la norma, sinó el compliment de la pròpia obligació de declarar el tribut corresponent i que permeten, així mateix, identificar contribuents deslocalitzats fictíciament a altres comunitats autònomes amb la finalitat d'aconseguir una menor tributació.  
e) La recuperació i consolidació de la capacitat contributiva de l'Impost sobre el Patrimoni, tribut l'efectiva aplicació del qual contribuïx a assegurar un sistema tributari més just i equitatiu.  
f) La col·laboració entre l'Administració tributària de la Generalitat i l'Agència Estatal d'Administració Tributària (AEAT, en endavant), en el marc del que es preveu en l'article 61 de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries en les àrees de gestió, inspecció i recaptació (d'ara en avant, Llei 22/2009).  
g) La millora en la utilització de la informació que han de subministrar els notaris amb destinació en l'àmbit de la Comunitat Valenciana, en compliment del que s'establix en l'Ordre 22/2013, de 13 de desembre, de la Conselleria d'Hisenda i Administració Pública, per la qual es regulen les obligacions formals dels notaris en l'àmbit dels impostos sobre transmissions patrimonials i actes jurídics documentats, i sobre Successions i Donacions, instrument que ha posat de manifest la seua idoneïtat en el descobriment de fets imposables i en la comprovació dels declarats.  
h) El manteniment de les campanyes de control intensiu sobre contribuents que siguen persones físiques que hagueren transferit el seu patrimoni personal a persones jurídiques de caràcter patrimonial. Especialment, el control sobre la indeguda aplicació dels beneficis fiscals associats a l'empresa familiar en l'àmbit de l'Impost sobre Successions i Donacions que origina situacions d'evident falta d'equitat i reduïx el Cens de declarants de l'Impost sobre el Patrimoni.  
  
i) La consolidació de la col·laboració amb les administracions tributàries dels ens locals amb l'objectiu d'assegurar la major eficiència en la gestió recaptatòria, especialment en les actuacions realitzades en via executiva.  
Addicionalment, cal tindre present que des de l'entrada en vigor de la Llei 39/2015, d'1 d'octubre, del procediment administratiu comú de les administracions públiques, una part important de l'activitat de l'ATV ha de centrar-se a complir les previsions normatives que en esta conté referides al dret dels ciutadans a relacionar-se amb les administracions públiques a través de mitjans electrònics, així com a la tramitació electrònica dels expedients. En esta línia, un altre dels objectius estratègics previst en el Pla plurianual de gestió de l'ATV per al període 2020-2023, prorrogat per a l'exercici 2024, és el de possibilitar que la ciutadania es relacione amb l'ATV íntegrament per mitjans electrònics.  
  
Per imperatiu legal, les directrius generals del pla, que es materialitzen en la definició de les àrees de risc fiscal d'atenció prioritària per a cadascun dels tributs gestionats per la Generalitat, han de ser objecte de publicació, de conformitat amb el que es preveu en el citat article 116 de la Llei general tributària.  
En virtut del que s'ha exposat, resolc aprovar les directrius del Pla de control tributari de 2024, que disciplina la realització de les actuacions de control tributari dels departaments de gestió, inspecció i recaptació integrats en l'ATV, que s'especifiquen a continuació, i ordenar la seua publicació en el Diari Oficial de la Generalitat Valenciana, així com la seua difusió per qualsevol mitjà que resulte adequat per al coneixement general.  
  
València, 9 de febrer de 2024.- La directora general de l'Agència Tributària Valenciana: Sonia Encarnación Díaz Español.  
  
  
I. Aspectes generals relatius a l'execució del Pla de control tributari 2024  
  
Primer. El Pla de control tributari té com a objectiu la planificació coordinada anual de les tasques a desenvolupar pels òrgans que duen a terme funcions de control del compliment de les obligacions tributàries.  
  
Segon. El Pla de control tributari establix els criteris sectorials, quantitatius, o de qualsevol altra classe, per a la selecció dels obligats tributaris respecte dels quals hagen de realitzar-se les actuacions de control tributari que s'inicien durant l'exercici 2024.  
Tercer. La realització d'actuacions de comprovació o d'investigació sobre una persona contribuent estarà supeditada a la seua inclusió dins d'algun dels programes inclosos en el present pla. No obstant això, quan per raons d'eficàcia o oportunitat, o en el marc de les actuacions de col·laboració entre les diferents administracions públiques, o a conseqüència de l'exercici del dret de denúncia previst en l'article 114 de la Llei general tributària, es considere convenient l'inici d'actuacions sobre contribuents no inclosos en els programes específics del pla, estes actuacions s'inclouran en el programa genèric establit a este efecte.  
   
Quart. L'elaboració del Pla d'actuacions inspectores, la selecció de les persones obligades tributàries, i la seua assignació a un equip d'inspecció assignat al Departament d'Inspecció Tributària correspondrà al titular d'este òrgan, de conformitat amb els criteris de distribució funcional i territorial de competències.  
 Quint. L'elaboració del Pla de control de gestió tributària, la selecció de les campanyes de control, i la seua assignació als equips i altres unitats encarregades del seu desenvolupament, correspondrà al titular del Departament de Gestió Tributària, de conformitat amb els criteris de distribució funcional i territorial de competències.  
Sext. L'elaboració del Pla de control de recaptació, la consecució del cobrament efectiu dels deutes corresponents als drets de naturalesa pública de la Hisenda Pública de la Generalitat, l'impuls de les actuacions en via executiva i la selecció d'actuacions considerades prioritàries i rellevants correspondrà al titular del Departament de Recaptació, de conformitat amb els criteris de distribució funcional i territorial de competències.  
Sèptim. La Direcció General de l'ATV podrà disposar la revisió i modificació dels plans inspectors en curs d'execució, així com l'aprovació de plans especials d'actuació de caràcter sectorial o territorial.  
  
Octau. El present pla té caràcter reservat i no serà objecte de publicitat.  
Nové. El personal funcionari que conega i materialitze les actuacions de control tributari haurà de guardar sigil rigorós i observar estricte secret respecte del contingut del present pla.  
  
  
II. Directrius del Pla de control tributari 2024  
  
Les àrees de risc fiscal d'atenció prioritària i els criteris bàsics de desenvolupament del Pla de control tributari, poden classificar-se en els àmbits d'actuació següents:  
A) Prevenció del frau fiscal mitjançant una millor informació i assistència a la ciutadania.  
La primera fase de la lluita contra el frau fiscal ha de ser la prevenció, mitjançant la millora de la qualitat dels servicis d'informació i assistència tributària oferida a les persones contribuents, perquè estes puguen complir de manera voluntària les seues obligacions tributàries.  
  
Precisament un dels objectius estratègics de l'ATV és millorar les condicions i resultats de la lluita contra el frau fiscal, i per a la seua consecució s'ha definit, a més del programa de Planificació i control tributari, el d'Estimular el compliment voluntari de les obligacions tributàries, a través de l'assistència i informació a les persones contribuents. Destaca com a eix fonamental d'este programa, l'explotació de la informació amb transcendència tributària que possibilite identificar les contingències fiscals i recordar-li-les al contribuent, al mateix temps que se li subministra la informació necessària per a la seua realització, a fi d'estimular i facilitar el compliment voluntari.  
En esta línia, es duran a terme les actuacions següents:  
a) Aconseguir una assistència personalitzada multicanal  
Amb la finalitat d'afavorir el compliment voluntari i previndre l'incompliment de les obligacions tributàries, l'ATV desplega un ampli conjunt de servicis d'informació i ajuda al contribuent, en la seua major part, per internet (a través del seu portal web), per ser el mitjà principal de comunicació, si bé ha de consolidar-se l'assistència personalitzada multicanal, amb l'objectiu d'arribar al major nombre de ciutadans possible, i en tot cas proporcionar mitjans d'assistència i ajuda per a mitigar la bretxa digital.  
b) Fomentar la presentació de documents d'entrada per mitjans telemàtics  
A través d'este objectiu es pretén consolidar l'esforç invertit en la digitalització de l'ATV fomentant l'ús dels servicis oferits en este sentit, els quals han de ser àgils, intuïtius, coneguts i compresos, perquè només així pot garantir-se que el servici ha arribat a la ciutadania.  
  
En l'àmbit temporal del Pla plurianual, l'objectiu és possibilitar la presentació telemàtica, que inclou l'emplenament, pagament si escau, i presentació de manera telemàtica, ja siga en la seua modalitat individual com per grans presentadors, de tots models d'autoliquidació i de sol·licitud.  
c) Impulsar la informació fiscal prèvia en mans de la persona contribuent  
Avançant cap a un model de control preventiu, s'emetran recordatoris massius de compliment d'obligacions tributàries, alhora que s'informarà sobre les qüestions més rellevants relacionades amb l'emplenament de tals obligacions, amb la finalitat de facilitar i estimular de manera voluntària tal compliment.  
d) Incrementar el nombre de presentacions realitzades per col·laboradors socials en virtut de conveni  
Es tracta, no sols d'explorar noves col·laboracions, sinó també d'estrényer les relacions amb els ja conveniats, per a garantir que la informació en general i les novetats adoptades en particular arriben, a través d'ells, a les persones contribuents que representen, facilitant d'esta manera el compliment de les seues obligacions tributàries. S'establiran canals de comunicació especialitzats que donen cobertura addicional a la que actualment presta el Centre d'Atenció a l'Usuari.  
e) Impulsar la coordinació i cooperació amb la resta de les administracions per a la consecució dels objectius proposats  
La lluita contra el frau fiscal necessita del foment de l'intercanvi d'informació amb transcendència tributària. En este sentit, l'ATV es proposa entre els seus objectius operatius l'impuls de la col·laboració amb altres òrgans o entitats de la Generalitat amb la finalitat d'intercanviar informació relativa a actes o contractes en els quals intervinguen i que estiguen sotmesos a la imposició autonòmica; l'impuls i planificació d'actuacions conjuntes amb l'AEAT, entorn de la residència fiscal de les persones contribuents; i l'impuls de l'intercanvi d'informació amb transcendència tributària entre comunitats autònomes.  
  
B) Control tributari mitjançant actuacions de comprovació i investigació del frau fiscal.  
A través del control tributari es pretén detectar, i en grau més alt, evitar, conductes dirigides a l'ocultació de la realització de fets imposables o la minoració de bases imposables que tinguen el seu origen en la infravaloració dels béns i, per descomptat, a l'aplicació indeguda de beneficis fiscals i conductes que suposen una incorrecta aplicació dels elements quantitatius del tribut, així com el frau en fase de recaptació. L'estratègia coordinada de control de l'ATV implica a tots els òrgans i unitats que la integren. A este efecte, es desenvolupen actuacions de control per les unitats d'informació i assistència, gestió, inspecció, valoració i recaptació.  
El control tributari per a l'exercici 2024 se centrarà en diferents sectors de frau, segons les categories següents:  
  
I. Tributs cedits per l'Estat respecte dels quals la Generalitat no té competències en els àmbits de gestió, liquidació, recaptació, inspecció i revisió  
De conformitat amb la Llei 23/2010, de 16 de juliol, del règim de cessió de tributs de l'Estat a la Comunitat Valenciana i de fixació de l'abast i condicions d'esta cessió (Llei 23/2010, en endavant), i amb la Llei orgànica 8/1980, de 22 de setembre, de finançament de les comunitats autònomes (LOFCA, d'ara en avant), desenvolupada per la Llei 22/2009, és objecte de cessió el 50 % del rendiment de l'Impost sobre la Renda de les Persones Físiques.  
En relació amb el tram autonòmic d'este impost, les normes citades anteriorment atorguen a la Generalitat determinades competències normatives. En particular, l'article 46 de la Llei 22/2009 li atribuïx competències normatives sobre deduccions per circumstàncies personals i familiars, per inversions no empresarials i per aplicació de renda, amb determinades limitacions.  
En exercici de les competències normatives atribuïdes, la Generalitat ha aprovat diferents deduccions autonòmiques, recollides en l'article quart de la Llei 13/1997, de 23 de desembre, per la qual es regula el tram autonòmic de l'Impost sobre la Renda de les Persones Físiques i restants tributs cedits (Llei 13/1997, d'ara en avant).  
No obstant això, les competències amb vista a la gestió i liquidació, recaptació, inspecció i revisió no han sigut objecte de delegació.  
Per això, l'actuació de la Generalitat es concretarà en la cessió d'informació a l'AEAT, mitjançant la confecció dels corresponents registres de subjectes beneficiaris de les deduccions autonòmiques, a fi que l'AEAT dispose de les dades necessàries per al control de les declaracions de l'IRPF en les quals els contribuents hagueren aplicat deduccions aprovades per la Generalitat, sense perjudici dels intercanvis d'informació mitjançant diligències de col·laboració.  
  
II. Tributs cedits per l'Estat respecte dels quals la Generalitat ha assumit competències en matèria de gestió, liquidació, recaptació, inspecció i revisió  
D'acord amb la Llei 23/2010 i amb la LOFCA, la Generalitat té les competències en matèria de gestió, liquidació, recaptació, inspecció i revisió, entre altres, dels tributs següents:  
A) Impost sobre Successions i Donacions.  
B) Impost sobre Transmissions Patrimonials i Actes Jurídics Documentats.  
C) Impost sobre el Depòsit de Residus en Abocadors, la Incineració i la Coincineració de Residus.  
D) Tributs sobre el joc.  
A. Pla relatiu a l'Impost sobre Successions i Donacions.  
· Control de presentació d'autoliquidacions i declaracions informatives, així com control i seguiment dels supòsits de pròrroga i suspensió dels terminis de presentació de l'impost, com a primera actuació de l'ATV a fi d'exigir el compliment de les persones contribuents amb les seues obligacions tributàries.  
A.1. En l'àmbit de les adquisicions mortis causa, el pla estendrà el seu control a les àrees següents:  
· Adquisicions mortis causa no declarades:  
Comprén la investigació de fets imposables no declarats per este concepte, especialment la comprovació de les adquisicions mortis causa derivades de la defunció de subjectes que siguen titulars de béns en quantia significativa, d'acord amb la integració de dades procedents de l'impost sobre la renda de les persones físiques, de l'impost sobre el Patrimoni i altra informació que es troba en les bases de dades o registres públics, així com informació continguda en l'aplicació índexs notarials.  
· Adquisicions mortis causa declarades incorrectament:  
Mitjançant la integració de dades procedents de l'impost sobre la renda de les persones físiques i de l'impost sobre el Patrimoni i altra informació que es troba en les bases de dades o registres públics, es comprovarà la possible omissió de béns i drets de la persona causant en les adquisicions mortis causa declarades. Serà objecte d'atenció prioritària el control del contingut de la informació subministrada pel subjecte passiu en compliment de l'obligació d'informació sobre els moviments de determinats béns de la persona causant durant l'any anterior a la defunció.  
· Control de la indeguda aplicació dels beneficis fiscals. En este àmbit tindrà atenció prioritària la comprovació de la correcta aplicació de les reduccions en la base imposable en els supòsits de transmissions d'una empresa individual, negoci professional o participacions socials, en funció del parentiu amb el causant. Cobra especial importància el descobriment i valoració del patrimoni preexistent dels hereus i legataris, com a circumstància rellevant per a aplicar el coeficient multiplicador a la quota tributària de l'impost. Per a això, es farà ús de la intel·ligència artificial juntament amb declaracions dels subjectes passius, documents notarials i registres públics per a estimar la probabilitat d'una incorrecta declaració i procedir a la comprovació pertinent.  
  
A.2. En l'àmbit de les donacions i altres adquisicions lucratives inter vivos:  
· Transmissions lucratives inter vivos no declarades:  
A través de la revisió de la informació continguda en les bases de dades a la disposició de l'ATV, aquella que se subministra a través de les diligències de col·laboració remeses per l'AEAT i els Índexs Notarials, s'identificaran les transmissions lucratives inter vivos que no hagen sigut declarades pels subjectes passius.  
· Control de la indeguda aplicació dels beneficis fiscals en les transmissions lucratives inter vivos:  
Dins d'esta línia d'actuació, es verificarà l'adequat compliment dels requisits exigits per a l'aplicació de les reduccions establides per a les transmissions inter vivos en els articles 20 de la Llei 29/1987, de 18 de desembre, de l'Impost sobre Successions i Donacions, i 10 bis de la Llei 13/1997, i es procedirà, si és el cas, a practicar les regularitzacions oportunes.  
  
B. Pla relatiu a l'Impost sobre Transmissions Patrimonials i Actes Jurídics Documentats.  
Les actuacions de comprovació se centraran en els següents tipus d'operacions:  
· Transmissions subjectes a la modalitat de transmissions patrimonials oneroses que no hagen sigut declarades. Seran objecte d'atenció prioritària les adquisicions de béns immobles. S'utilitzarà, a tal fi, la informació continguda en l'aplicació Índexs notarials, així com la derivada de requeriments d'obtenció d'informació en el marc dels deures de col·laboració imposats pels articles 93 i 94 de la Llei general tributària.  
  
Així mateix, seran objecte de comprovació les transmissions patrimonials oneroses d'or o metalls preciosos per una persona particular a un empresari o empresària o professional, en la mesura que, d'acord amb la Sentència del Tribunal Suprem 1694/2019, d'11 de desembre de 2019, són operacions subjectes a la modalitat de transmissions patrimonials oneroses de l'ITPAJD; així com les altres transmissions en les quals es produïsca esta circumstància.  
· Transmissions immobiliàries en les quals s'haja repercutit indegudament l'Impost sobre el Valor Afegit, per absència de condició empresarial de la persona transmitent, en particular quan es tracte de societats sense activitat econòmica rellevant, o per aplicació d'algun supòsit de no subjecció, i que, per tant, hagen de subjectar-se a la modalitat de transmissions patrimonials oneroses de l'ITPAJD.  
· Transmissions de valors mobiliaris recollides en l'article 338 de la Llei 6/2023, de 17 de març, dels mercats de calors i dels servicis d'inversió. Es pretén descobrir aquelles transmissions encobertes d'immobles que subjauen en algunes transmissions de títols valors.  
  
· Realització d'actuacions de comprovació de valor de les transmissions realitzades, així com de control en col·laboració amb l'AEAT de l'ocultació del preu efectivament satisfet mitjançant la realització d'operacions el pagament de les quals s'ha realitzat en efectiu.  
· Les concessions administratives, així com els actes i negocis administratius equiparats.  
C. Pla relatiu a l'Impost sobre el Depòsit de Residus en Abocadors, la Incineració i la Coincineració de Residus (vigent a partir del 01.01.2023, i regulat en els articles 84 a 97 de la Llei 7/2022, de 8 d'abril, de residus i sòls contaminats per a una economia circular).  
  
Les actuacions de comprovació se centraran a controlar que els subjectes obligats a presentar les corresponents autoliquidacions (persones o entitats gestores dels abocadors, de les instal·lacions d'incineració o de les instal·lacions de coincineració de residus) s'hagen inscrit, amb anterioritat a l'inici de la seua activitat, en el Cens de l'Impost sobre Residus en Abocadors, la Incineració i la Coincineració de Residus (registre territorial de l'impost).  
D. Pla relatiu als tributs sobre el joc.  
Les actuacions giraran entorn de la comprovació de bases imposables, així com el control del compliment de les obligacions de presentació relacionades amb la taxa fiscal sobre rifes, tómboles, apostes i combinacions aleatòries, i la taxa fiscal sobre jocs de sort, envit o atzar (que comprén bingo, casinos de joc, i màquines o aparells automàtics).  
  
  
III. Tributs cedits per l'Estat respecte dels quals este compartix les competències inspectores amb la Generalitat  
El Pla de control tributari, en relació amb l'Impost sobre el Patrimoni, es concentra en les següents àrees de risc:  
· Regularització de la situació tributària dels subjectes que, estant obligats a presentar declaració per este impost, hagen eludit tal obligació d'acord amb el valor declarat o calculat del seu patrimoni situat tant en territori espanyol com a l'estranger.  
· Control, en coordinació amb l'AEAT, dels contribuents desplaçats de manera fictícia a altres comunitats autònomes amb l'objectiu d'aconseguir una menor tributació. L'efectiva residència en el territori d'una comunitat autònoma determina el punt de connexió, i per tant, l'obligatorietat de tributar en este territori per l'impost sobre el Patrimoni, així com per l'Impost sobre Successions i Donacions. Amb la informació subministrada per altres administracions, juntament amb actuacions de control concretes, s'intensificaran les actuacions tendents a la detecció de possibles deslocalitzacions en l'àmbit d'estos impostos, especialment per canvis del domicili fiscal a altres comunitats autònomes que han aprovat importants beneficis fiscals, sense que conste trasllat efectiu de la seua residència habitual.  
  
· Determinació de discrepàncies entre el patrimoni declarat i l'imputat, a través de la comprovació de les dades existents, entre altres, en les bases de dades de la Generalitat i de l'AEAT. La investigació se centrarà a localitzar tots aquells béns i drets que no hagen sigut declarats o que ho hagen sigut parcialment, amb l'objecte de la correcta integració d'estos en la base imposable.  
· Comprovació de la procedència de l'aplicació de les exempcions previstes per a actius empresarials i professionals i participacions socials, regulades en l'article 4 de la Llei 19/1991, de 6 de juny, de l'Impost sobre el Patrimoni, i la seua incidència, si és el cas, en les reduccions de l'Impost sobre Successions i Donacions.  
Les actuacions desenvolupades per la Inspecció de Tributs de la Generalitat respecte d'este tribut s'articularan, quan es considere oportú, en col·laboració amb l'AEAT, quant a l'especificació dels programes a desenvolupar i a la seua execució, en els termes que preveu la normativa reguladora de la cessió de tributs de l'Estat.  
  
IV. Tributs propis  
A. Pla relatiu als impostos mediambientals.  
A.1. Pla de control de l'Impost sobre Activitats que Incidixen en el Medi Ambient.  
· Comprovació de la concordança de dades censals declarades amb els pagaments fraccionats realitzats i les autoliquidacions presentades.  
  
· Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient, energia i protecció civil.  
A.2. Pla de control de l'Impost sobre l'Eliminació de Residus en Abocadors, i Incineració, Coincineració i Valorització Energètica (vigent fins al 31.12.2022, i regulat en l'article 9 de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat).  
· Comprovació de la concordança de dades censals declarades amb els pagaments fraccionats realitzats i autoliquidacions presentades.  
· Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient.  
B. Pla relatiu a l'Impost sobre Habitatges Buits.  
· Comprovació dels subjectes que, havent realitzat el fet imposable de l'impost, no han presentat l'autoliquidació corresponent en el termini concedit a este efecte.  
· Comprovació de les dades declarades per les persones obligades, en contrast amb la informació de què disposa la Generalitat, en l'àmbit de competències en matèria d'habitatge.  
  
V. Actuacions en el marc del procediment de recaptació  
El Pla de control de recaptació recull les actuacions en la gestió recaptatòria que han de desenvolupar els òrgans de recaptació de l'ATV durant l'exercici 2024.  
Les accions a desenvolupar es referiran a totes les actuacions tendents a aconseguir el cobrament efectiu dels deutes de dret públic pendents de pagament, és a dir, per a tota mena de deutes i per a totes les persones obligades al pagament, si bé intensificant l'esforç recaptatori en aquells deutes d'imports rellevants.  
Així mateix, es potenciarà la coordinació amb les unitats encarregades de les funcions d'inspecció o de gestió de l'Agència, amb la finalitat de millorar l'eficiència en la gestió recaptatòria. Entre altres aspectes, mitjançant l'adopció de mesures cautelars de caràcter provisional, amb la finalitat d'assegurar el cobrament del deute, i, d'altra banda, amb el tractament diferenciat dels deutes garantits mitjançant aval, certificat d'assegurança de caució o depòsit en metàl·lic.  
D'altra banda, es pretén agilitzar la tramitació dels ajornaments i fraccionaments, així com dels recursos contra actes del procediment recaptatori, amb la finalitat d'evitar la seua utilització com a mer instrument dilatori de l'exigència dels deutes.  
Finalment, es potenciarà el control dels deutors en procés concursal, amb especial atenció a les liquidacions vençudes respecte de les quals no s'ha dictat provisió de constrenyiment per estar la persona obligada al pagament incurs en un procediment concursal; així com el control sobre l'activitat de deutors que hagen resultat insolvents per a detectar la possible solvència sobrevinguda.  
Les actuacions de recaptació s'estendran a tots els tributs, propis i cedits, així com als altres ingressos de dret públic que siguen de la competència dels òrgans de recaptació de l'ATV.